Detsembris avas linnavalitsus Tartu Raekoja platsil uue mänguväljaku. Mõned pahased linnakodanikud on seda küll ekslikult pidanud jõuluskulptuuriks, kuid tegelikult 30 000 eurot maksumaksja raha siiski selliseks mõttetuseks ei kasutatud. Mänguväljaku hind jäi samasse suurusjärku suvel rajatud laste mänguväljakuga Annelinnas.
Lastel siiski uuele mänguväljakule asja ei ole, kuna see on neile liiga libe ja ohtlik. „Sulgejate“ küsimusele nimetatud teemal vastati, et tegemist on poliitmängude väljakuga ja seal võivad mängida ainult kogenud munitsipaalpoliitikud, kes suudavad libedal konstruktsioonil vältida libisemist korruptsioonisohu ja reitingukuristikku.
Lisaks paistab nende kuju mänguväljaku kõrgeima torni otsast kodanikele paremini silma ning nii näevad kõik, keda peab tänama linnale toodud kultuurilise õitsengu ja majandusliku jõukuse eest. Samas võimaldab nii tekkiv distants mõningal määral varjutada tühjust poliitikute silmade taga piirkonnas, kus maksumaksjatel asetseb aju.